**Tisztelt Budapesti Lakosok!**

A településkép védelméről szóló 30/2017. (IX.29.) Főv. Kgy. rendelet alapján a Fővárosi Önkormányzat egyes, építészeti értékei alapján értékes ipari épületek fővárosi helyi védelem alá helyezésének eljárását kezdte meg. A Rendelet lehetővé teszi, hogy a kezdeményezésre induló védetté nyilvánítási eljárás mellett az építészeti örökség speciális szakmai szempontok szerinti feltárása és számbavétele alapján igazoltan értékes épületek fővárosi helyi védelem alá helyezhetők legyenek.

**1.Védetté nyilvánítási eljárás kezdeményezések alapján**

Az elmúlt egy év során egy kezdeményezés érkezett magánszemélytől építészeti értékeik alapján védelemre érdemesnek tartott épület védetté nyilvánítására. A Városépítési Főosztály szakemberei vizsgálatokat folytatnak annak érdekében, hogy megállapítható legyen, hogy az épület valóban védelemre javasolható-e.

**2.Védetté nyilvánítás szakmai feltáró munka alapján**

Budapest területén a közelmúltban történt értékes és egyedileg nem védett, ipari épületek bontásai világítottak rá arra, hogy a város egykori ipari tevékenységéhez létrehozott, értékes épületállomány értékőrző megtartása érdekében azok helyi védelem alá helyezése szükséges. A helyi egyedi védelem biztosíthatja a különleges építészeti minőségű, az egykori ipari tevékenységre emlékeztető, de műemléki egyedi védelem alatt még nem álló legértékesebb épületek hosszú távú megtartásának lehetőségét.

**3.Tájékoztatás a Rendelet normaszövegében és annak 4. melléklete, Budapest fővárosi helyi védettségű építészeti örökségének jegyzékében szükségessé vált, tervezett módosításokról**.

A kezdeményezések és szakmai feltáró munka alapján folyó védetté nyilvánítási eljárás, valamint a Rendeletben szükségessé vált módosítások széleskörű társadalmi bevonással és a nyilvánosság biztosításával történnek. Ennek érdekében, a szakmai vizsgálatok bemutatása érdekében lakossági fórumot tartunk, amelyre ezúton hívjuk meg Önöket.

A lakossági fórum időpontja: **2019. május 2. (csütörtök) 16:00 óra**

Helyszíne: **Főpolgármesteri Hivatal (1052 Budapest, Városház u. 9-11.), Díszterem**

A Rendelet és annak 4. melléklete, „Budapest fővárosi helyi védettségű építészeti örökségének jegyzéke” módosítása a nyilvánosság biztosításával és széleskörű társadalmi bevonással történik, amely érdekében a lakosok

* a 2019. május 2-án 16.00 órakor a Főpolgármesteri Hivatalban megtartásra kerülő lakossági fórumon szóban, vagy
* 2019. május 10-ig írásban a telepuleskep@budapest.hu e-mail címen, vagy
* írásban a Főpolgármesteri Hivatal Városépítési Főosztályának megküldve (1052 Budapest, Városház utca 9-11.), vagy
* a Főpolgármesteri Hivatal Ügyfélszolgálati Irodáján (1052 Budapest, Bárczy István utca 1-3., hétfőn és szerdán 8:00-18:00-ig, kedden és csütörtökön 8:00-16:30-ig, pénteken 8:00-14:00 óráig) személyesen benyújtva

adhatnak javaslatot, tehetnek észrevételt.

A lakossági fórumon való részvételi szándékát, kérem szíveskedjen előzetesen jelezni a telepuleskep@budapest.hu e-mail címen, vagy a Főpolgármesteri Hivatal Ügyfélszolgálati Irodáján (1052 Budapest, Bárczy István utca 1-3., hétfőn és szerdán 8:00-18:00-ig, kedden és csütörtökön 8:00-16:30-ig, pénteken 8:00-14:00 óráig).

*Budapest, 2019. április „…..”*

Főpolgármester nevében kiadmányozza:

Mártonffy Miklós
*főosztályvezető*